Fase 6 is terug(Foto: Maroela Media) Fase 6-beurtkrag sal weens beperkte opwekkingskapasiteit weer van Maandag laatmiddag geld. Dié gewraakte aankondiging volg nie eers ŉ dag nadat Eskom die implementering van fase 3- en 4- beurtkrag vir die komende dae voorspel het nie. Eskom het ŉ kort ruk gelede aangekondig dat beurtkrag om 16:00 na fase 6 oorgaan voordat fase 4 Dinsdag om 05:00 geïmplementeer sal word. Dié fase geld dan tot 16:00 wanneer fase 6 weer oornag ingestel sal word. Fase 3-beurtkrag sal Woensdag van 05:00 tot 16:00 geïmplementeer word. Eskom sê die hoër fases van beurtkrag oor die volgende paar dae is nodig nadat sewe opwekkingseenhede in die afgelope 24 uur die gees gegee het. Dit sluit in ŉ opwekkingseenheid elk by die Duvha-, Grootvlei-, Kendal-, Majuba- en Medupi-kragstasie en twee opwekkingseenhede by die Kriel-kragstasie. Altesaam 17 955 MW opwekkingsvermoë is tans onbeskikbaar, terwyl 5 042 MW weens beplande instandhoudingswerk nie beskikbaar is nie. #POWERALERT1 Due to the failure of seven generation units in the last 24 hours, higher stages of loadshedding will be required over the next few days pic.twitter.com/poca8982ii — Eskom Hld SOC Ltd (@Eskom_SA) April 24, 2023